Aquesta exposició vol retre homenatge a Manuel Pertegaz per la seva trajectòria creadora en el món de la moda que l'ha fet mereixedor del reconeixement internacional.
El fet de dedicar més de setanta anys a l'exercici d'un ofici és un talent no sempre a l'abast de tothom.
Aquesta ha estat una de les mestries de Manuel Pertegaz, artista de la moda i protagonista d'aquesta exposició homenatge.
La seva disciplina, la seva constància i, sobretot, la seva alegria i dedicació al treball s'ho mereixien.
Des que, als tretze anys i en una sastreria de Barcelona, va descobrir la seva capacitat per donar bellesa a la silueta femenina, Pertegaz no ha deixat d'obrir salons de moda; d'organitzar desfilades a Nova York, Berlín, Venècia, Londres, Barcelona i Madrid; de rebre honors nacionals i internacionals, o de gaudir amb els èxits de les seves clientes, que, quan apareixen vestides de Pertegaz, mai no passen desapercebudes.
Elles van ser les seves clientes i amigues, ja que Pertegaz sempre ha tingut un gran sentit de la lleialtat i de l'amistat.
I sempre ha destacat que, gràcies al seu ofici, ha pogut entendre el món a través de protagonistes de debò.
Aquest afecte cap al vestit i cap a la persona que viurà amb ell un moment potser únic impregna el seu treball de tècniques, sí, però també, i sobretot, de màgia.
D'una certa màgia que ell va saber donar als colors i a les formes que, com el seu perfum "Pertegaz", va tenir cada una de les seves creacions.
Aquesta exposició les recorda, com també algun d'aquells magnífics moments.
Del 27 d'octubre de 2004 al 27 de febrer de 2005
· 1930 Té dotze anys i ja treballa en una botiga del carrer del Carme de Barcelona i, al cap de poc temps, a la sastreria Angulo, que acaba d'obrir una secció femenina.
Hi descobreix que el que l'atrau és vestir la dona i comença a exercitar-se amb les dones i les amigues de la seva família.
· 1942 Amb vint-i-quatre anys obre la seva primera casa de costura a Barcelona amb el seu nom.
· 1948 Obre la seva primera casa de costura a Madrid.
Triomfa en una capital dominada per la postguerra, però amb il·lusió per la fantasia de l'alta costura.
Li plouen comandes de tot Espanya i fa el seu primer viatge a París.
Primer viatge als Estats Units.
Presenta la seva col·lecció a Nova York, Boston, Atlanta i Filadèlfia.
Rep comandes dels grans magatzems més selectius.
· 1957 En morir Christian Dior, el seu nom sona per ser-ne el successor, però rebutja l'oferta, que és finalment acceptada per Yves Saint Laurent.
Els seus vestits ja s'exporten a Anglaterra, el Canadà i Suïssa.
Aquest any mostra les seves col·leccions amb desfilada a Venècia, Londres, Santiago de Xile, el Caire i Copenhaguen.
· 1960 Assisteix amb Pierre Cardin i Valentino, com a convidats d'honor, a la Primera Gala de la Moda Europea, celebrada a Mèxic DF.
Neix el perfum "Pertegaz" amb la casa Aromía.
· 1964 Gran triomf de la seva desfilada al Pavelló Espanyol de l'Exposició Universal de Nova York.
· 1965 Neix el perfum "Diagonal", el seu primer perfum a escala mundial, amb la casa Puig de Barcelona.
· 1966 Rep la Medalla d'Or de la Ciutat de Mèxic.
La ciutat de Nova Orleans li concedeix la seva Medalla d'Or.
· 1969 Un palauet a El Viso és ara la seva nova i majestuosa seu a Madrid.
Entre els tallers de Madrid i Barcelona, ja hi treballen set-centes persones al seu càrrec.
Presenta una nova col·lecció a Nova York.
És nomenat "Amic" de la ciutat de Barcelona.
· 1970 El prêt-à-porter guanya cada vegada més adeptes i s'hi adapta perfectament amb les seves col·leccions boutique.
Viatja a San Antonio de Texas i presenta les seves idees a la Gala d'Espanya.
La ciutat de Barcelona el nomena "Important".
· 1972 Participa en la Moden Woche de Munic i a la Setmana Moda Interchic de Berlín, on se li concedeix la Medalla d'Or de la Ciutat de Berlín.
També obté la Medalla d'Or de Boston.
· 1973 Creu de Cavaller de Sant Jordi a Terol.
· 1975 Tanca els seus salons de Madrid.
Les línies boutique i els accessoris continuen a Barcelona.
· 1980 Viatja al Japó convidat per la Cambra de la Moda.
Viatja a Mèxic per a la inauguració d'un nou Palacio de Hierro.
Per a la cerimònia d'inauguració dels Jocs Olímpics vesteix la top model Pat Cleveland com a "Dama del Paraigua".
· 1994 Rep la Medalla del Foment d'Arts Decoratives.
· 1997 Debuta en la moda masculina amb una primera col·lecció per a home.
· 1998 Tanca la desfilada que, amb motiu del Dia d'Espanya, se celebra a l'Expo Lisboa 98.
Rep la Medalla d'Or al Mèrit Artístic de l'Ajuntament de Barcelona.
Medalla d'Or al Mèrit de les Belles Arts, lliurada per Ses Majestats els Reis a Santiago de Compostel·la.
El seu poble natal d'Olba li concedeix el títol de "fill predilecte".
Continua vestint i ocupant-se personalment dels encàrrecs d'alta costura de les seves clientes des del seu taller a Diagonal 423.
També supervisa totes les llicències d'accessoris de moda que porten el seu nom.
· 2004 Vesteix la princesa d'Astúries per al seu casament.
Rep el prestigiós guardó l'Aguja de Oro 2004.
Centre d'Informació de Catalunya.
Generalitat de Catalunya i Ajuntament de Barcelona